<classify> WAUMINI wa dini ya Kiislamu nchini jana waliungana na wenzao duniani kote kusherehekea Sikukuu ya Idd el Hajj huku katika maeneo mbalimbali nchini waumini wa dini hiyo wakihimizwa kulinda tunu ya amani na utulivu iliyopo nchini. Waziri wa Ulinzi na Jeshi la Kujenga Taifa, Dk Hussein Mwinyi amewataka Watanzania kujiepusha na vitendo vya uvunjifu wa amani na kudumisha amani na upendo ili kuweza kuyafikia maendeleo katika nyanja mbalimbali.Dk Mwinyi aliyasema hayo Dar es Salaam jana katika Baraza la Idd el Hajj ambapo kitaifa lilifanyika katika uwanja wa Msikate Tamaa, Vingunguti jijini humo lililoandaliwa na Baraza Kuu la Waislamu wa Tanzania Bakwata. Nawasihi muendelee kudumisha amani na mshikamano wa Taifa letu... Serikali ya Awamu ya Tano imejikita katika kuwaletea wananchi maendeleo na maendeleo hayo hayawezi kupatikana kama katika nchi yetu haitakuwa na amani, alisema. Alisema: Ni ukweli usiopingika kwamba amani katika nchi yetu ndiyo msingi wa kila kitu, maendeleo yoyote ili yapatikane lazima amani iwepo, mambo yote mazuri yenye manufaa kwa jamii ili yapatikane lazima amani iwepo, hivyo tuilinde na kuitunza amani yetu.Dk Mwinyi alisema tunu hiyo ya amani ni zawadi kutoka kwa Mola wetu, hivyo ni lazima kuisimamia na kuitunza kwa nguvu zote kwa kuwa bila amani hakuna maendeleo na hata ibada zitashindwa kufanyika kama hakuna amani. Ni vyema tujifunze kutoka kwa wenzetu ambao wapo kwenye vita jinsi wanavyopata tabu na kuhangaika, na mara zote wanaoathirika zaidi ni wanawake, watoto na wazee, hivyo hatuna budi kuwa watu wa kujiepusha na vitendo vya uvunjifu wa amani kwani dini yetu inatufundisha kudumisha amani na kupendano, alisema.Aidha, aliwataka viongozi wa dini kuendelea kuliombea Taifa kwa kuwa linapitia changamoto nyingi na kusema kuwa serikali kwa kushirikiana na wananchi itaendelea kutekeleza jukumu lake la kulinda amani nchini, na kuwataka wananchi kuendelea kushirikiana na vyombo vya ulinzi na usalama katika jukumu hilo. Wakati wa kusherehekea sikukuu hii inatupasa Waislamu wote kujiepusha na mambo ambayo yataharibu ibada zetu... Nimefurahi kusikia Bakwata imeamua kujitathmini na kujikosoa yenyewe na kufanya marekebisho kadhaa katika utendaji wake kwa maslahi ya Waislamu wa Tanzania nawapongeza kwa hatua hiyo na ninawatakia mafanikio mema, alisema.Pia Dk Mwinyi aliliomba baraza hilo kuhakikisha linaleta maendeleo yenye tija, ambapo pia alilipongeza Bakwata kwa kuweza kujiendesha na kuweza kutoa huduma bora kwa jamii, ikiwemo elimu na afya na kusema jitihada hizo zinapaswa kuungwa mkono na watu wote. Mapema Kaimu Mufti wa Tanzania, Shehe Hamid Masoud Jongo aliwaomba Waislamu wote kudumisha umoja na mshikamano kwa Waislamu wote na Taifa kwa ujumla ili kuendelea kuienzi amani iliyoasisiwa na waasisi wa nchi.Amani tuliyo nayo ni tunu yetu hivyo tuienzi kwa sababu ikitoka mikononi haitarudi tena...Hapa tulipo tuna viongozi wa ngazi mbalimbali, katika nchi nyingine ulinzi wao ungekuwa mkali sana, lakini kwa kuwa sisi tupo katika amani ndiyo maana tunakaa pamoja na tunapingana kwa amani na utulivu na ndivyo tunataka iendelee hivi hivi, alisema. Alisema: Lazima tuenzi hili jambo, tuhakikishe linadumu na lisifie mikononi mwetu, tuliendeleze kwa kila hila tulizonazo na kumuomba Mwenyezi Mungu aendelee kutulindia amani yetu na utulivu wetu ili tuendelee kufurahia nchi yetu mana ina mali nyingi na utajiri mkubwa. Utajiri huu maadui wanautaka ili sisi tusipate kuutumia watupore baada ya kutuletea fujo.Dk Shein asisitiza uwajibikaji Kutoka Zanzibar, Rais Ali Mohamed Shein alitoa wito kwa wananchi kuwajibika ipasavyo katika kufanya kazi za halali ili wapate manufaa katika maisha yao na kukuza uchumi wao na kuimarisha ustawi wa jamii. Aliyasema hayo katika hotuba yake ya Idd el Hajj aliyoitoa katika ukumbi wa Shule ya Sekondari ya Kizimkazi, iliyopo Wilaya ya Kusini, Mkoa wa Kusini Unguja. Katika maelezo yake, Rais Sheinalisisitiza kwamba lazima wananchi wawe tayari kubadilika na kuacha kufanya kazi kwa mazoea.Alisisitiza kuwa wale wote aliowakabidhi dhamana ya kuziongoza wizara, idara na taasisi za serikali wanapaswa waongeze kasi katika kusimamia kazi na kuwasimamia wanaowaongoza kwa kuzingatia Sheria ya Utumishi wa Umma Namba 2 ya Mwaka 2011 na kanuni zake za mwaka 2014. Alisema Serikali ya Mapinduzi ya Zanzibar inaendelea kutilia maanani suala la wananchi kufanya kazi kwa bidii katika utekelezaji wa Ilani ya Uchaguzi Mkuu ya CCM ya mwaka 2015-2020 na Utekelezaji wa Sera ya Ajira ya Zanzibar ya mwaka 2009. Alitumia fursa hiyo kuwapongeza vijana ambao wameshaanza kujiajiri wenyewe kutokana na mafunzo ya amali na ujasiriamali katika sehemu mbalimbali.Alieleza kuwa Serikali ya Mapinduzi ya Zanzibar na Serikali ya Jamhuri ya Muungano wa Tanzania zimekuwa zikisisitiza umuhimu wa kufanya kazi kwa namna tofauti, ikiwa ni pamoja na kuandaa sera na kutoa kauli mbiu katika vipindi tofauti. Alisema kuwa kuna kaulimbiu zisemazo Kazi ni Uhai, Uhuru na Kazi, Kazi ni Kipimo cha Utu na Hapa Kazi tu, kauli zote hizi si kwamba zinahamasisha watu kupenda kafanya kazi tu bali zina mantiki muhimu na pana katika ustawi wa maisha.Alieleza kuwa katika kufanya kazi za maendeleo suala la uzalendo ni jambo la msingi kwani kunamjengea mtu hisia za kuamini kuwa anapaswa kuwajibika katika kuleta manufaa katika nchi na jamii yake. Katika suala zima la mafunzo ya Ibada ya Hijja, Dk Shein alisema kuwa mafunzo mbalimbali yanapatikana ikiwa ni pamoja na upeo wa utii waliokuwa nao mahujaji wa kuzitumia neema walizoruzukiwa na Mola wao zikiwemo mali, siha na wasaa wa kwenda kuitekeleza ibada ya Hijja.Tumuombe Mwenyezi Mungu awajalie mahujaji wetu pamoja na sisi tudumu katika kuyatii na kuyatekeleza maamrisho yake na tujiepushe na makatazo yake, ili iwe sababu ya kutuingiza katika Pepo ya Firdaus, Allahumma Amin, aliomba Dk Shein. Naye Waziri wa Nchi, Ofisi ya Rais, Katiba, Sheria, Utumishi wa Umma na Utawala Bora Haroun Ali Suleiman alitumia fursa hiyo kutoa shukurani kwa Rais Dk Shein kwa kushirikiana na wananchi wa Mkoa wa Kusini katika hafla hiyo ya Baraza la Idd el Hajj. Kiongozi wa Shia ahimiza upendo Katika hatua nyingine, kiongozi wa Waislamu wa madhehebu la Shia Ithnasheriya nchini, Shehe Hemed Jalala, amesema sikukuu ya Idd el- Hajj inawafundisha waumini wa dini hiyo kuwa na upendo miongoni mwao na si kufanyiana ukatili baina yao na madhehebu mengine.Akizungumza baada ya swala ya Idd jana Dar es Salaam, Shehe Jalala alisema Sikukuu hiyo inatambulika kama ya kuchinja ikiwa na maana ya kudumisha maelewano, umoja, upendo na mshikamano kati ya dini zote zinazomuamini Mwenyezi Mungu. Shehe Jalala alisema Mwenyezi Mungu anafundisha soma la upendo na kwamba hakuna dini ambayo inaruhusu kumchinja binadamu kwa kuwa damu ya mtu inaheshimika. Idd el Hajj au kuchinja inatufundisha kuwa watu wa maelewano na upendo kati yetu, hivyo siku hii iwe ni Idd ya kuzidisha upendo na amani na kuwasaidia wahitaji, alisema Shehe Jalala.Aliongeza kuwa kwa mujibu wa dini hiyo, sikukuu hiyo ya kuchinja inawakumbusha Waislamu jaribu alilolipata Nabii Ibrahim alipokuwa usingizini kwamba anapaswa kumchinja mtoto wake Ismail. Alisema Watanzania wanatakiwa kuzidisha mahusiano yaliyopo kwa kuwaombea viongozi ambao wako madarakani ili Mungu azidi kuwapa upendo na hekima ya kuongoza watu wake kwa kutenda haki. Tunafundishwa kuenzi amani na usalama kati yetu ndio maana Mwenyezi Mungu hakutaka mtu kuona anachinjwa ndio maana akaleta kondoo, pia siku hii inalenga kumpinga mtu ambaye anapinga utulivu, aliongeza.Kwa upande wa Shehe wa Jimbo la Dar es Salaam wa Jumuiya la Mashia nchini, Suleiman Salahan, alisema mafunzo yaliyo katika siku hiyo ni huruma, upendo na kusaidiana na kwamba ni lazima Watanzania waendeleze utulivu uliopo kwani pasipo amani hakuna jambo litakaloweza kufanyika. Shehe awataka Dodoma kuamka Kutoka mkoani Dodoma; wakati Serikali imehamishia shughuli zake Dodoma, wakazi wa mkoa huo wametakiwa kujiandaa na mabadiliko hayo na yale ya kupandishwa hadhi kuwa Jiji katika kujiendeleza kielimu.Shehe wa Msikiti wa Nunge, jijini Dodoma, Ahmed Zubeir, aliyasema hayo jana wakati wa ibada ya Idd el Hajj iliyofanyika katika uwanja wa Jamhuri jijini hapa. Shehe Zubeir alisema Jiji la Dodoma kwa sasa ni Makao Makuu ya Serikali hivyo Waislamu hawana budi kujiandaa kwa ajili ya mabadiliko hayo na ya kidunia ikiwa ni pamoja na kujikita zaidi kusoma. Nawasihi watu wa Dodoma kujiandaa na mabadiliko ya Dodoma kuwa Jiji pamoja na mabadiliko ya kidunia wasome kiuhakika wailewe dunia na waisome dini pia, alisema Shehe Zubeir.Akizungumzia amani, Shehe Zubeir aliwataka Watanzania kuitunza na kuilinda amani iliyopo huku akidai Waislamu siku zote wamekuwa ni watu wa amani na wenye kuhubiri amani kama Mungu anavyotaka. Wakati huo huo, Jumuiya ya Waislamu wa Ahmadiyya mkoani Dodoma imewataka Watanzania kutozitumia Sikukuu za kidini kama sehemu ya kufungulia mlango wa maovu. Rais wa Jumuiya hiyo Mkoa wa Dodoma, Twaha Nyange aliyasema hayo jana wakati wa mahojiano maalumu na waandishi wa habari jijini Dodoma na baada ya kumalizika kwa ibada ya Idd el Hajj iliyofanyika jijini hapa. Nyange alisema ni vyema watanzania wakazitumia siku kuu za kidini katika kutafakari namna kufanya matendo mema ya kumpendeza Mungu badala ya kufanya maovu katika suku kuu hizo.  <topic>: KITAIFA 